钦定古今图书集成/明伦汇编/官常典/第696卷 > 周天佐
## 钦定古今图书集成/明伦汇编/官常典/第696卷 > 周天佐

按《明外史杨爵传》：“天佐字宇弼，晋江人。嘉靖十四年
进士。授户部主事，屡分司仓场，以清操闻。二十年夏
四月，九庙灾，诏百官言时政得失。天佐上书曰：‘陛下
以宗庙灾变，痛自修省，许诸臣直言阙失，此转灾为
祥之会也。乃今阙政不乏，而忠言未尽闻。盖示人以
言，不若示人以政。求言之诏，示人以言耳’。”御史杨爵
“狱未解，是未示人以政也。国家置言宫，以言为职。爵
系狱数月，圣怒弥甚，一则曰小人，一则曰罪人。夫以
尽言直谏为小人，则为缄默逢迎之君子不难也。以
秉直纳忠为罪人，又孰不能为容悦将顺之功臣哉？
人君一喜一怒，上帝临之，陛下所以怒爵，果合于天
心否耶？爵身非木石，命且不测。万一溘先朝露，使诤
臣饮恨，直士寒心，损圣德不细。愿旌爵忠，以风天下。”
帝览奏大怒，杖之六十，下诏狱。天佐体素弱，不任楚，
狱吏绝其饮食，不三日即死，年甫三十一。比尸出狱，
曒日中，雷忽震，人皆失色。天佐与爵无生平交，入狱
时，爵第隔扉相问讯而已。大兴，民有祭于柩而哭之
恸者。或问之，民曰：“吾伤其忠之至而死之酷也。”穆宗
即位，赠光禄少卿。天启初，谥《忠愍》。